b'\n_START_ARTICLE_\nGregor Zafo\xc5\xa1nik\n_START_SECTION_\n\xc5\xbdivljenje in delo\n_START_PARAGRAPH_\nV Mariboru je obiskoval klasi\xc4\x8dno gimnazijo (1914-1922) in \xc5\xa1tudiral teologijo (1922-1926) ter bil 1926 posve\xc4\x8den v duhovnika. V letih 1926\xe2\x80\x931931 je bil kaplan (Ru\xc5\xa1e, Slovenske Konjice, Celje). Od 1931\xe2\x80\x931936 nadaljeval \xc5\xa1tudij na cerkvenoglasbenem oddelku Glasbene akademije na Dunaju. Leta 1936 je diplomiral iz gregorijanskega korala, orgel in dirigiranja; hkrati je poslu\xc5\xa1al dva semestra muzikologije na dunajski univerzi. V letih 1936\xe2\x80\x931941 je bil v Mariboru profesor verouka na srednjih \xc5\xa1olah in glasbe v dija\xc5\xa1kem semeni\xc5\xa1\xc4\x8du, v \xc5\xa1olskem letu 1940/1941 pa je predaval tudi koral v bogoslovnem semeni\xc5\xa1\xc4\x8du. Med vojno 1941\xe2\x80\x931945 je bil v Beogradu organist v t. i. francoski cerkvi (cerkev vnebovzetja bla\xc5\xbeene Device Marije) in profesor verouka na \xc5\xa1estih gimnazijah. Skupaj z Jo\xc5\xbeo Vovkom je med vojno v beograjski francoski cerkvi vodil slovenski cerkveni pevski zbor. Po vojni je bil v Mariboru 1945\xe2\x80\x931949 ponovno profesor verouka, nato do upokojitve v letu 1979 ravnatelj stolnega kora, organist in sodelavec \xc5\xa1kofijske pisarne. Od leta 1968, ko je bil ustanovljen mariborski oddelek Teolo\xc5\xa1ke fakultete, je tu honorarno predaval cerkveno glasbo. Po vojni je organiziral vsakoletne te\xc4\x8daje za organiste v mariborski \xc5\xa1kofiji in bil glavni predavatelj. Zafo\xc5\xa1nik, ki je po 2. svetovni vojni vodil cerkveno glasbo v mariborski \xc5\xa1kofiji, je zapolnil vrzeli pri izobra\xc5\xbeevanju organistov. Pomen njegovega dela je zrasel po 2. vatikanskem koncilu (1962\xe2\x80\x931965), ki je odprl nove mo\xc5\xbenosti glasbenemu sodelovanju pri bogoslu\xc5\xbeju. Kot skladatelj se je zavestno dr\xc5\xbeal preprostega glasbenega stavka, da bi olaj\xc5\xa1al delo \xc5\xa1ibkej\xc5\xa1im zborom._NEWLINE_Za me\xc5\xa1ani zbor ali ljudsko petje je zlo\xc5\xbeil ve\xc4\x8d ma\xc5\xa1 na slovenska liturgi\xc4\x8dna besedila ter razli\xc4\x8dne obredne, prazni\xc4\x8dne in prilo\xc5\xbenostne pesmi, ob tem pa tudi \xc5\xa1tevilne speve med berili. Za mo\xc5\xa1ki zbor je prav tako zlo\xc5\xbeil nekaj bogoslu\xc5\xbenih pesmi. Svetnih skladb je ustvaril malo, priredil pa je \xc5\xa1tevilne koralne napeve in skladbe razli\xc4\x8dnih avtorjev. Ve\xc4\x8dina skladb je iz\xc5\xa1la v samozalo\xc5\xbebi pri \xc5\xa0kofijskem ordinariatu v Mariboru._NEWLINE_Napisal in v cerkvenih listih je objavil tudi ve\xc4\x8d \xc4\x8dlankov: Na\xc5\xa1a pesem v Podravju (1940), glasbene ocene (1945\xe2\x80\x931946), Elektronske orgle (1969), O vna\xc5\xa1anju slovenskih glasbenih elementov v liturgijo (1978) in spesnil zbirko v sonetih Kri\xc5\xbeev pot (1972). Ob Zafo\xc5\xa1nikovi 90-letnici je leta 1992 pri Slom\xc5\xa1kovi zalo\xc5\xbebi v Mariboru iz\xc5\xa1la zbirka njegovih skladb z naslovom Cerkvene pesmi in spevi za me\xc5\xa1ani zbor .'